Bennünket Isten hatalma őriz

„Áldott az Isten és a mi Urunk Jézus Krisztus Atyja, aki nagy irgalmából újonnan szült minket élő reménységre Jézus Krisztusnak a halálból való feltámadása által romolhatatlan, szeplőtelen és hervadhatatlan örökségre, amely a mennyben van fenntartva számotokra. 1Péter 1: 3-4.

Ige: Titeket pedig Isten hatalma őriz hit által az üdvösségre, amely készen áll arra, hogy nyilvánvalóvá legyen az utolsó időben. Ebben örvendeztek, noha most, mivel így kell lennie, kissé szomorkodtok különféle kísértések között, hogy a ti kipróbált hitetek, amely sokkal becsesebb a veszendő, de tűzben kipróbált aranynál, dicséretre, tisztességre és dicsőségre méltónak bizonyuljon Jézus Krisztus megjelenésekor.” 1Péter 1: 5-7.

Testvéreim! A 2020-ik sok szomorúságra okot adó esztendő adventjének küszöbén Urunk vigasztaló Igéje szól hozzánk, amikor az egyetlen megtartó és üdvözítő oltalom felől biztosít. Adventkor Urunk eljövetelét ünnepeljük és az Ő értünk való visszajövetelére készülünk, mely nagy üdvtörténeti esemény egybeesik a testünk feltámadásával.

Titeket Isten hatalma őriz hit által az üdvösségre, amely készen áll arra, hogy nyilvánvalóvá legyen az utolsó időben, - mondja Szentlélek Isten az Ő apostoli szolgája által.

Igazi, valódi oltalom és biztonság egyedül csak a mi Urunk és Istenünk hatalmában van, és ez a hatalom számunkra a mi feltámadott Urunk, Jézus Krisztus, aki így szólt a tanítványaihoz:

* Nekem adatott minden hatalom mennyen és földön. Máté 28:18. Én vagyok Isten hatalma ezen a világon!

Odaadott Isten, a mi Atyánk bennünket a Krisztus megtartó üdvözítő hatalmába. Örvendezzünk ennek! Tudja az Úr, hogy milyen nagy szükségünk van arra, hogy ezt a jó hírt mi személyesen Tőle halljuk. Isten Krisztusban nekünk adott oltalma a romolhatatlan, szeplőtlen és hervadhatatlan örökség, amely a mennyben van számunkra fenntartva.

A menny az a hely, ahonnan a bennünket szüntelenül kárhoztató vádló, a sátán a földre vettetett, és helyére Pártfogónk és egyetlen Közbenjárónk, a mi örökkévaló Főpapunk Jézus Krisztus állt, aki jól ismeri minden fájdalmunkat és e mostani időkben érzett félelmeinket, rettegéseinket.

Ő szólít tehát meg bennünket, aki nagycsütörtök éjszakáján vércseppeket verejtékezett a halálfélelem présében, mely halál oly alattomosan most bennünket gyötör. A napnak nincs olyan órája, amelyben a hírekben ne azt hallanánk, hogy közöttünk is milyen sok a beteg, hány társunkat ragadta el újból a sorainkból a vírus, milyen hatalmas a bizonytalanság és a reménytelenség, vagy azt, hogy egész eddig ismert világunkat miként nyeli el a totális káosz. Hűséges Pásztorunk éppen a jelenlegi nyomorúságos állapotunkban akarja azt, hogy most kizárólag az Ő szelíd hangjára figyeljünk és az Ő felénk fordított szelíd tekintetét lássuk meg, engedjük a szívünk közepéig.

Péter maga is pontosan ezt tette azon a borzalmas éjszakán, amikor háromszor tagadta meg szeretett Mesterét, Jézust. A félelem és rettegés hullámai már elnyelték őt, amikor találkozott a tekintete a Jézuséval és megszólalt a lelkében az Úr szelíd hangja, megragadta őt és megtartotta. Péter akkor hitt és gyermekként zokogott, elsiratva minden hitetlenségét.

Ez a magyarázata annak, hogy a gyülekezetnek szóló tanításában az Isten hatalmát és a hitet együtt említi, mert az Isten oltalmazó hatalmába hittel lépünk be és a hit nélkül ennek az egyetlen oltalomnak a kapuján és falán kívül maradunk.

Én nem tudom, hogy az ezer felől is támadó kísértéseknek milyen hada űz, ostromol, fog gyűrűbe, présel nap mint nap és óráról órára. A bajnak és a veszedelemnek olyan sok rémisztő arca villan fel, hogy meg sem tudjuk számolni. Ezen felül még a kárörvendők torz hangja is egyre csak hangosabb. Bizony, mindez együtt a hitünket, és a hitünkkel együtt pedig bennünket tesz próbára, hogy utána dicséretre, tisztességre és dicsőségre méltónak bizonyuljunk, Krisztus Urunk eljövetelére, ami bármely pillanatban bekövetkezhet.

Akár így akár úgy, tény az, hogy korra való tekintet nélkül mindenkihez egyformán közel van a Krisztussal való találkozás napja és órája. Legtöbben az erőnk legjavát arra fordítjuk, hogy messze eltoljuk magunktól azt az egyszerű tényt, hogy mindent mögöttem hagyva, vagy ajándékként magam előtt elküldve, a Krisztus ítélőszéke elé kell térdelnem. Péter ennek pontosan az ellenkezőjére ösztökél, éspedig arra, hogy ne elszaladjunk urunk elől, hanem ellenkezőleg, hittel menekülj az Isten gondviselő oltalmának hatalmába!

A veled szembejövő Jézus Krisztushoz menekülj, ahogyan egykor maga Jákob járult az ő bátyja Ézsaú színe elé!

„Az egyetlen orvosság lelkünk megnyugtatására az, hogy teljesen rábízzuk magunkat Isten gondviselésére, tudva azt, hogy mi nem vagyunk a véletlen szeszélyének, sem pedig a gonoszok mesterkedéseinek játékszerei, - bár most pontosan ezzel rettentenek - hanem mindezek dacára minket Isten atyai gondviselése igazgat.”[[1]](#footnote-1)

Bízzuk hát ezt a fű életű magunkat teljesen arra a hatalomra, ami bennünket oltalmaz és őriz! Hogyan tegyük ezt? Péter erre ezt válaszolja:

„Azért felövezve elmétek derekát, mint józanok, tökéletesen reménykedjetek abban a kegyelemben, sőt járuljatok ahhoz a kegyelemhez[[2]](#footnote-2), amelyet Jézus Krisztus hoz nektek megjelenésekor. Mint engedelmes gyermekek ne szabjátok magatokat korábbi kívánságaitokhoz, amelyek a tudatlanság ideje alatt voltak bennetek, hanem amint szent az, aki elhívott titeket, ti is szentek legyetek egész életviteletekben. (…)

Az igazság iránti engedelmességben tisztítsátok meg életeteket képmutatás nélküli testvéri szeretetre a Lélek által, és egymást tiszta szívből, kitartóan szeressétek, mint akik nem romlandó, hanem romolhatatlan magból születtetek újjá, Istennek élő és maradandó igéje által. Mert minden test olyan, mint a fű, és minden dicsősége olyan, mint a fű virága. Megszárad a fű, és elhull a virága, de az Úr beszéde örökké megmarad. Ez pedig az a beszéd, amelyet hirdettek nektek.” 1Péter 1: 13-15; 22-25.

Jöjjetek hát, tegyük le koronánkat Krisztus urunk lábához és imádva Őt boruljunk le a trónja előtt! Ámen!

1. Kálvin [↑](#footnote-ref-1)
2. Megigazulván azért hit által, békességünk van Istennel, a mi Urunk Jézus Krisztus által, Aki által van a menetelünk is hitben ahhoz a kegyelemhez, amelyben állunk; és dicsekedünk az Isten dicsőségének reménységében. Nemcsak pedig, hanem dicsekedünk a háborúságokban is, tudván, hogy a háborúság békességes tűrést nemz, a békességes tűrés pedig próbatételt, a próbatétel pedig reménységet, a reménység pedig nem szégyenít meg; mert az Istennek szerelme kitöltetett a mi szívünkbe a Szent Lélek által, ki adatott nekünk. Mert Krisztus, mikor még erőtelenek valánk, a maga idejében meghalt a gonoszokért. Róm 5:1-6. [↑](#footnote-ref-2)